**Eierstrategi for Avlastningshjemmet IKS**

Strategi for perioden 2016 - 2019

**19.10.15**

Innhold

[Innledning 2](#_Toc433292567)

[Eierstrategier overfor Avlastningshjemmet IKS 3](#_Toc433292568)

[Hensikt 3](#_Toc433292569)

[Kjernevirksomhet 3](#_Toc433292570)

[Forutsetninger 3](#_Toc433292571)

[Styringsprinsipper 3](#_Toc433292572)

[Økonomi 4](#_Toc433292573)

[Utvikling 4](#_Toc433292574)

# Innledning

Representantsmøte

Representantskapet for Avlastningshjemmet IKS vedtok 28.04.15 å nedsette et strategiutvalg for utarbeidelse av eierstrategi for selskapet, sak 05/2015.

Strategiutvalget

Strategiutvalget har bestått av

* Representantskapsleder Erik Unaas (Eidsberg)
* Rådmann Espen Jaavall (Marker)
* Virksomhetsleder pleie og omsorg, Heidi Eek Guttormsen (Askim)
* Styreleder Svein Christoffersen
* Daglig leder Geir Fredrik Dahl
* Sekretær Åsmund Kobbevik (Prosjekt Eierskap)

Prosess

Strategiutvalget møttes første gang 4. mai 2015 og har hatt 4 møter.

Det har i løpet av 2015 vært foretatt en ekstern ressursgjennomgang av selskapet, ved Norsk Kommunerådgiving (Erik Fjornes). Konsulenten har deltatt i to av strategiutvalgets møter. Materialet fra rapporten[[1]](#footnote-1) er vurdert av strategiutvalget, og deler av dette er innarbeidet i foreliggende utkast til eierstrategi.

Representant fra brukergruppene har deltatt ved ett av møtene, for å drøfte evt. utvidelse av drift og/eller samlokalisering med annen virksomhet.

Styreleder og daglig leder for Mortenstua skole har også deltatt ved ett møte for å drøfte mulig samlokalisering[[2]](#footnote-2). I forlengelsen av dette har det blitt gjennomført et møte mellom representanter fra styret i Mortenstua og styret i Avlastningshjemmet.

Sekretær for strategiutvalget har også deltatt på styremøte og møte med styrets arbeidsutvalg.

# Eierstrategier overfor Avlastningshjemmet IKS

## Hensikt

Avlastningshjemmet ble etablert i 1984 som et samarbeid etter kommunelovens § 27 og vedtatt omdannet til IKS i 2015. De opprinnelige eierkommunene var Askim, Eidsberg, Hobøl, Marker, Skiptvet, Spydeberg, Rømskog og Trøgstad. Hobøl og Rømskog meldte seg ut av samarbeidet i 2013.

Hensikten med Avlastningshjemmet er å gi et stimulerende og godt avlastningstilbud til barn med nedsatt funksjonsevne, som krever et systematisk oppbygget fagmiljø rundt seg.

Tiltaket er etablert som et interkommunalt samarbeid for å oppnå stordriftsfordeler, både økonomisk og faglig.

## Kjernevirksomhet

Avlastningshjemmet skal tilby å drifte avlastning, aktivitetstilbud, observasjon, veiledning og kursvirksomhet.

Tjenesten er rettet mot barn og unge med nedsatt funksjonsevne og deres pårørende.

Virksomheten følger Lov om kommunale helse- og omsorgstjenester m.m. (helse- og omsorgstjenesteloven) og følger til enhver tid gjeldende forskrifter, avtaler og regelverk knyttet til denne og øvrige lovverk som kommunene er omfattet av.

## Forutsetninger

Selskapet skal i hovedsak tilby tjenester til innbyggere i eierkommunene. Ved overkapasitet, kan selskapet tilby plasser til andre kommuner/fylkeskommuner.

Avlastningshjemmet er en del av eierkommunenes omsorgstilbud. Tildeling av avlastning skjer gjennom enkeltvedtak i den enkelte kommune. Daglig leder skal holde systematisk kontakt med saksbehandlerne i kommunene, for å orientere om og drøfte tilbudet fra selskapet.

Avlastningshjemmet skal opprettholde god kompetanse på brukergruppen.

Det sees forbedringsmuligheter ved dagens inne- og utearealer. Eierne imøteser styrets anbefalinger knyttet til lokale og uteområde. Evt. nye lokaler skal ligge sentralt i Indre Østfold, og gjerne i tilknytning til virksomhet som gir grunnlag for sambruk og evt. andre fordeler.

## Styringsprinsipper

For dagens organisering ligger IKS-lovgivningen og interkommunal eierskapsmelding til grunn.

Representantskapet, som er selskapets eierorgan, består av 2 eierrepresentanter fra hver kommune, oppnevnt av kommunestyret. De valgte representanter skal ivareta kommunens interesser gjennom aktiv deltakelse i representantskapet. Hver eierrepresentant har ansvar for å rapportere til sitt kommunestyre og innhente kommunestyrets syn på aktuelle saker.

Det skal avholdes årlige eiermøter. Eiermøtene benyttes til å innhente informasjon fra virksomheten, drøfte selskapets rammebetingelser og gi styringssignaler.

Daglig leder skal minimum en gang i året invitere eierkommunene til fagmøter, hvor aktuelle saksbehandlere drøfter selskapets leveranser til kommunene og deres innbyggere, herunder tjenestenivå, omfang og grenseoppganger mellom selskapets og kommunenes ansvar. Selskapet har sekretæransvaret for fagmøtene. Aktuelle saker fra fagmøtene fremmes gjennom selskapets styringsstruktur eller evt. kommunenes organisasjonsstruktur.

## Økonomi

Avlastningshjemmet skal levere tjenestene til eierkommunene til en pris som er konkurransedyktig.

Prismodellen skal justeres slik at den gjenspeiler den faktiske ressursbruken pr. barn

Det skal etableres styringsmekanismer som fanger opp endringer til kost og inntekt løpende og som sikrer positivt driftsresultat også ved lavt produksjonsnivå.

Det forutsettes at selskapet har en budsjettstyring som sikrer god likviditet. Eierne ser det som hensiktsmessig at selskapet bygger opp et driftsfond på opptil 3 måneders drift for å demme opp for svingninger.

Selskapets formuesforvaltning skal i henhold til § 13 i lov om interkommunale selskaper være gjenstand for betryggende kontroll.

## Utvikling

I neste 4-årsperiode skal selskapet ha et særskilt fokus på følgende:

* I tråd med de målsettingene og fremgangsmåter som er beskrevet i strategien, forventes det at selskapet optimerer dagens drift innenfor eksisterende lokaler med eksisterende brukergruppe. Det vises til den eksterne ressursgjennomgangen som beskriver verktøy og rutiner for oppfølging og styring.
* Parallelt skal det arbeides med å vurdere nye lokaler og derigjennom nye muligheter for virksomheten. Nye muligheter knytter seg til samlokalisering med annen virksomhet og/eller utvidelse av brukergruppen.
	+ Det skal gjennomføres et mulighetsstudium for mulig samlokalisering med Mortenstua skole, der det tas hensyn til strategiarbeidets refleksjoner.

Styret rapporterer til eierne på utviklingsområdene.

1. Norsk Kommunerådgivning, 12.08.15 [↑](#footnote-ref-1)
2. Mortenstua skole IKS skal etableres i nye lokaler. Fysisk tilknytning til Mortenstua kan gi en rekke fordeler; personal- og kompetansemessig, utnyttelse av aktivitetsrom og utearealer, samt logistikk og transport. Samlokalisering forutsetter klart adskilte innganger. [↑](#footnote-ref-2)